曹山寺
作者：孫覿
朝代：宋

paragraphs: 石棧梯空一綫横，路窮臺殿兩崢嶸。
日光澹澹鳥飛沒，雲氣茫茫龍隨行。
道人西歸餘隻履，結茅宴坐千巖底。
草根瀝瀝暗泉鳴，樹外騰騰青瘴起。
翠竹掩冉蒼雲屯，老藤蔽虧白晝昏。
天低尺五雷雨上，身强丈六祖佛尊。
我老栖栖厭行旅，逢人欲問前三語。
不見高僧錫杖飛，山下空留千斛乳。